khistorydata/jeongjo-sjw-relations huggingface dataset:
정조 22년 · 목
疏略曰臣縣之連歲旱災多在水下野畓以面則七以戶則累千殆居一邑之半若夫捧糴一款水上稍勝處可以依法督還其中田登而畓損者亦可準折代納至於水下之面全是水田被災最酷民勢絕慘旣乏䃫石之收無不荷擔而立雖欲代捧其勢末由臣深究權宜之策而不知所出出於下策雖有單代捧一事而本非朝家所常許者所謂單代雖與停還之向後生弊利害較然而固不敢仰請于朝又不敢越法而擅行也至於執災一事本邑當年被災名色只是初不移及晩移而全不掛銍處此則已盡杳報於踏驗之前道臣亦想轉聞於朝家而第流來川沙山陳舊初不未蒙頉之類幾爲數百結之多每於勘災之際總計舊頉新災竝爲計除雖遇大登之歲舊頉之災則自如矯弊之道改量爲急稍待歲登民蘇自朝家另飭道臣亟行改量改量之前先令列邑枚擧舊頉實總新起幾結仍爲轉報地部無令通同混報於每年新災之中斷不可已也籖丁虛名爲窮民切骨之弊者亶由帳戶之幼學多而良人少耳雖以臣邑言之良役總數近萬而良人實戶未滿數千戶以戶數千充近萬丁則難免乎弱爲壯而死爲生蓋國俗所賤鄙者丁役爲甚人奴之免贖者閑丁之世定者纔收十斛麥始而圖差面任終焉借名鄕監纔及一二世遽以鄕班自處臣欲査括舊籍充補虛伍而却恐怨謗大起騷擾滋甚不無仍舊强覓且因邑中前例責出他疤於該面該里居面里者或以里中公論定役望報則怨入骨髓由此之故兒弱老故之難於卽頉而面里白徵之久而自在也至於選武軍官均是納布之役而朝家事目親良役差別試才而許其拔身故閑散中人於選武則亦不至抵死謀避臣之淺見則就本邑諸色良丁案中限千名移送選武案秩以純錢徵番申明設置初朝令名編選武者勿論其人與子支文武朝籍毋得爲累雖如本邑儒鄕任名亦不爲疵習俗旣久則充定必易此在良役元數一無所失本邑定額不至甚艱也亦願俯詢而裁處焉噫民邑鉅政糶糴也災實也軍政也臣之所陳三件事非指臣一邑而言也若蒙採察而施行則豈徒臣邑之幸也本道尤甚諸邑行將開賑賑民一節尤是今日之遑汲者也近來諸邑穀簿枵虛邑下富班饒民之勸分補賑古法也間或有墨守之無良者稱以救飢勒令納官我聖上洞悉痼弊嚴禁勒歉饑年實惠無大於此第鄕村士若民之有志相濟者或賙恤其親戚分與其隣里者非出於干恩多見其行仁爲其親戚隣里者感德而慕義擧實而聞官苟入於道臣賑狀之別單則該曹覆啓或請加資或賜郞階爲士族者姑捨是雖鄕孼平民以賑年資階之帖不以爲榮反爲之恥風俗如此富者安得不纖嗇貧民何有所沾漑稽古宋臣朱子南康賑狀列書捐粟救荒人姓名其中多有前進士某某人宋之進士今之及第出身也荒年賑救眞若爲累則朱子何爲而特載其姓名聞之於君傳之於後耶我聖上蒐訪人才辭旨懇懇苟求人才之可副實用者則孰有多於輕財急人之仁者耶以今歉荒欲反古之濟恤莫若先發德音勸諭中外果有出於誠心好爲救濟者隨其地處優示嘉奬如資階帖文之徒虛無實者無及於士族之身仍於道臣薦剡之章求訪樂善好義之士俾副聖上問野蒐材之念恐不但爲目下荒政之急務而已至於鄕軍之更番軍國之大政也而今年三南災荒之尤甚實挽近之所未有者穀價之騰踊民食之窘乏勿論被災同異來春遑遑大抵盡然此時兩營更番之軍發之於一鄕一里資保送行延及於一縣一境頃年之過大無也特命停上窮民受惠不啻賑救之政每式收籍逐戶所收其數無多而昨秋今春取次命停實出於不擾民之聖意況此三營門上番所騷擾則闔境也所徵費則不些也依已例姑令安徐亦恐爲濟荒之一事臣具疏未及封伏聞道內文倅先進應旨之言而其中寺奴婢一款之爲小民徹骨之冤爲該邑難醫之瘼者婦孺亦知之矣今伏讀該倅許所賜批旨及別下傳敎惻怛之念勉飭之諭可令窮民隕淚列守畏罪矯弊之道何待臣言之架疊而近來各邑之爲奴婢保者雖若一時彌縫之計而不害爲永久無弊之道臣意則若奴若婢之幾口幾貢就近年無多無少之總數一委之本邑使之方便收納而要其歸則保丁之充補爲救弊之術也人之恒情惡賤而厭卑良下猶欲謀避況爲奴婢者乎在渠輩則逃散無怪而亦不可一任其避匿而革其名也但當置之存罷之間不去其名色不失其貢數而已本道之竹弊人已言之臣則請言其紙弊可乎我國產紙稱兩南而嶺南則紙品本自麤劣湖南則以精好稱以其精好之必取也故工力倍人楮物多費頃年別品紙之無得浮造飭敎截嚴宜其舊弊頓去其價少低而上供紙地之外諸般紙品之燦爛鮮潔者未見其痛革而全無僧寺則無以堪命閭里則不得塗戶臣意除非上供所入則他般別浮奇造之屬一切禁止恐爲一分矯弊之道大凡內而京司外而各營一册之印出一紙之別貿也分定於道內各邑各邑分定於民間民役之所責應者紙物居半其間細瑣浮費雖不敢一一煩陳而民庫之匱竭鎭戶之多徵誠亦哀憫也雖以各營門狀啓紙本言之以其莫重文字之故紙品必欲潔好此固道理之當然而若西此諸道則未必皆然今若先從奏啓紙本而不務太鮮美則況其他公私大小所用者庶可以不令而自損矣雖以日用紙簡言之臣嘗見中古宰相往復書牘絕無長而厚者數寸薄簡用以今之稍厚白紙而已百餘年來簡紙之取其色取其厚取其長與廣者看作玩好之物爲物也雖若微瑣而亦有關係此亦不可不申飭者也批以三條所陳與其下一條許令廟堂卽爲論理草記稟處上番軍之在三南者與他道軍換番退限甚善亦令廟堂問於兵曹御營廳一體草記奴婢總事紙弊事面議道伯劃卽釐改可以登聞矯弊者使之登聞
정조 22년 · 강
承旨申耆疏陳奉命不審之罪請勘賜例批
정조 22년 · 목
疏略曰臣於向者奉命湖西歸奏之語全沒稱停上莫能對揚明旨下無所補益民事慙悚交中歷月未已果玆譴責之論乃發於執法之地雖擬重典固當順受竟被薄勘別是恩私代播蠲祖之令實爲荒歲之盛澤至惠則臣雖愚昧何敢容議於其間而免稅之土猶納結錢亦常法耳臣之參倚觀聽一言敷陳者是豈無所稽哉然而人見各自有異不諒容或無怪則顧何必費辭較卞爲也第念臣新除職名卽頃日往役之銜也彈墨未軋廉防有拘乞刊臣職仍勘不審之罪
정조 22년 · 목
重圭已經亞諫援例請遞也
정조 22년 · 강
遞吏曹參議金祖淳
정조 22년 · 목
吏曹判書金文淳參判李敬一與祖淳違召敎以雖非公格參議則似然許遞
정조 22년 · 목
以尹命烈爲獻納
정조 22년 · 강
遞承旨柳焵鄭東觀以李晩秀宋銓代之尋命銓勿施以李祉永代之竝前望也
정조 22년 · 목
焵違召也○東觀違召敎以處義似然許遞○銓在罷散中政院啓稟也
정조 22년 · 강
勘放時囚崔守魯
정조 22년 · 목
義禁府啓言順天前府使崔守魯原情以爲所謂尹師堯性行極悖前後事實備悉於道臣査啓不必更爲覼縷而初不開檢事則李女身死在於丙辰二月初七日尹漢之發告在於同年四月十三日屍身之掩土亦過數朔已埋者不得擅掘旣有朝令且尹漢索錢於李女後夫退俗人裵檢同而檢同不應故含怒發狀渠旣自服則不待行檢可知誣罔不爲報營事則尹漢嚴加囚禁將欲枚報之際久未捕捉竟未報營用棍事則尹漢曾經都領將之任且其罪犯不可以笞杖略治故果施十度之棍以懲誣人之罪云所當請刑而曾經侍從請議處允之又啓言崔守魯細閱査案觀其所供尹師堯之構誣捏無肆然籲天誠萬萬痛惡逞忿誣告渠旣自服則埋屍之不得開檢容或無怪而殺獄誣告旣非笞杖之可論則報營嚴訊依律處斷在法當然而徑先棍治不卽枚報極涉疏忽今不可以本事之都歸虛謊有所寬恕請以此照律允之又啓言崔守魯杖一百收贖告身盡行追奪私罪施行允之敎以功議各減一等
정조 22년 · 강
命務安戶弊査啓更令廟堂稟處
정조 22년 · 목
義禁府啓言頃因持平鄭繼忠上疏務安戶弊事査問啓聞事命下而自備邊司行會本道矣卽見全羅監司李得臣狀啓則以爲今以該縣監所報觀之官貧虛戶均是一般而雖使父子兄弟分門割戶無以塡充戶籍法意何等嚴重而通計邑里總數捐無謂有者多至八百戶事極驚駭乙丙以來前復邑倅襲謬因循如例磨勘者罪固難恕而事在年久雖不得一一論勘時縣監李弘源莅任已至五年勘籍又經一式而只憑虛錄不思矯革以其官貧名色替減虛戶徭役者揆以常法有不可置而勿論竝令攸司拿處云矣帳籍法意至爲嚴重而流來虛戶若是夥然不思釐革之方徒循彌縫之計創出官貧名色播錄各里責應虛戶之役者實爲蔀屋切苦之弊不可以事在年久置而勿論請當該首犯與循襲之前後守令令本道指名現告拿問處之時縣監李弘源時在任所云發遣府羅將拿來後照法勘處敎以更令廟堂論理稟處
정조 22년 · 강
命湖西雙樹安興兩山城軍餉仍留各該邑及泰安囚敗船罪人等移送原籍官竝依狀請施行
정조 22년 · 목
忠淸監司李泰永狀啓以爲本道雙樹山城軍餉米太乙卯春分俵於公州林川禮山舒川韓山石城藍浦恩津尼城等九邑者其後三年之間連以三分一還納而目今餘在之數合爲一千八百餘石安興軍餉則乙卯春泰安郡分俵條之未及還納者米爲九百餘石今玆餉穀所在各邑率是被災之處驅策窮民遠地運輸勞費倍多且其穀簿素甚零星來春接濟之資將無排比之路及今還納其勢末由當此大歉之歲合有通變之政雙樹安興兩山城軍餉餘在者竝姑仍留於各該邑待明秋輸納本倉未知何如令廟堂稟旨許施敎以依狀請施行事回諭又狀啓以爲本道泰安郡卽是被災尤甚之邑而昨年扶安縣敗船罪人之在囚者乃爲十四名三年囚繫十次刑訊自是定例而値此慘歉許多罪囚之輪饋誠爲民邑難支之弊奸情之覈出罪犯之懲勵原籍官亦足以擧行囚訊雖未準限災年還送亦有已例敗船罪人等竝爲移送原籍官使之如例擧行事令廟堂稟旨分付敎以依狀請施行事回諭
정조 22년 · 강
命松禾囚姜文行嚴訊取服
정조 22년 · 목
黃海監司李義駿狀啓以爲松禾罪人姜文行獄事更査啓聞事判下矣罪人姜文行及應問各人等發關捉來以延安府使沈厚之谷山府使丁若鏞別定參査官聚會臣營眼同究覈今此獄事檢案旣已歸一而跋辭未免糢糊至承問備之命臣滿心惶懍靡所容措第伏念擠擲曳墜之前後貳招雖若眩晦而靜究裏面實無可疑蓋擠擲者出階之後另用手勢颺空橫落之謂也曳墜者出階之時過加揮霍因勢墜下之謂也曹啓中瞥然萬章之身零已是文行之手釋者實是當日眞境臣之跋辭中亦何嘗有雍容垂下近地始放底意哉且萬章之出階也必面庭而背房若果另被擠擲則仆身凍地必致面部之攧撲何乃檢驗之帳初無破傷之痕乎其非另被擠擲卽此可驗況擠者擲者勢各不同合成一事本自未瑩終不如曳墜之爲辭順而得其情或云擠擲或云曳墜都是獄官聽言而成文因意而下字者細究字義雖若判異通論語意實易相混若論受傷之緊歇則擠擲者必金身攧撲曳墜者乃兩脚蹲下彼猛而此劣彼緊而此歇臣之跋辭中若有差殊云者正謂是也而若謂之擠擲能爲內損曳墜不能爲內損則是又情法之外也墜車躓垤猶或內損況七尺之階被人曳墜乎其能內損旣無彼此則毋論擠擲與曳墜其於獄情之冤允無甚損益此臣所謂擠擲曳墜之貳招雖若疑眩而實無可疑者也屢度査閱詞證亦旣歸一則償命之案文行安敢掉脫而一直抵賴極爲狡惡更加嚴訊得情何如令該曹稟處○刑曹啓言此獄之所以請令更査者臣之所疑專在於垂下而今觀道臣之所論更以曳墜爲說然則垂下之與曳墜不啻有間蓋垂下云者如垂綆而下之垂者之釋手在於近地之後曳墜云者如曳物而墜之曳者之用力止於遇空之前垂人於尋丈之階而近地始放則垂者實難於爲力而下者未必其受傷曳人於倉卒之際而過空卽撇則曳者本易於因勢而墜者亦足以致命且臣之所言不過執疑於文案道臣之所陳乃是折衷於貌言垂下之勢緩而今爲曳墜曳墜之傷重而無異擠擲文案難的於下字貌言易稽於得情則到此而臣之惑宜祛道臣之說宜從況其辜限不出於四口形證昭着於內損則斷案已成更無可疑而敢生抵賴之計誠極凶獰正犯姜文行依前訊推期於取服之意請分付道臣敎以起疑之卿今乃云云似此之獄有難輕議於惟輕依回啓施行
정조 22년 · 강
命古阜囚元昌與李佑發分等決處
정조 22년 · 목
全羅監司李得臣狀啓以爲古阜罪人私奴元昌獄事詳査狀聞事判下矣罪人元昌及應問各人等捉致臣營以金堤郡守金相穆興德縣監李趾光茂長縣監李集箕差定査官臣眼同行査此獄以言其詞證則元昌之踢佑發之打前招後供如出一口以言其實因則肚腹之圓痕脅脇之橫傷無非致死之要害處至若腹肚則較重於脅肋而傷痕若是其明的然則無論以手以脚犯在肚腹者便爲正犯鍤打者佑發也足踢者元昌也打而爲橫傷踢而爲圓痕而佑發之招有曰以鍤柄推之推之爲言近於撞着撞痕易圓與踢難辨則肚腹圓痕都歸之踢傷亦不無其疑而第以事理參其情跡佑發則一時解紛之意初非逞憤之擧猛撞至死似無是理且若以脅腹兩傷竝歸之於佑發則惟彼狼鬪之元昌都無一番驅踢之痕者亦無是理今以元昌所供觀之初招則曰自歸正犯屢經刑訊謂之命也而不欲辨別云者便是自服再招則曰無論由此由彼謂之上典父母而不敢發明其足踢云者可見其一段秉彝之出於天性令該曹稟處李佑發則欲爲掩匿之計者事甚痛駭自臣營從重科治計料○刑曹啓言此獄則元昌之爲正犯無容更議而判付中打先踢後與踢先打後檢招推案一無招的之敎儘爲此獄之肯綮今覽査啓結辭又無槪見殊涉疏漏試以看證與佑發面質之招觀之似是踢在先而打在後則被踢昏絕之人佑發之從又下手決無是理看證之言以爲奉世被踢猶赴元昌故佑發打之云而佑發之插打必不至於昏絕之後也實因證招之歸屬於元昌已成鐵案七年在囚一味推諉誠極兇獰依前訊推斯速取款之意請分付道臣敎以佑發元昌之間卽奴與主也正犯與干犯也況死者奉世亦云佑發之奴則移定正犯於佑發而使兩人俱得生出豈不便簡然而代死之獄體至重故特命行杳觀此査啓論理疑猶舊矣而已不生不滅置之然疑之科寧有如許獄理乎且況元昌再供可見秉彝之不泯今雖百番行査渠自當之如是而何時出場乎疑且傳輕況於風化所關不可不容議於一疑字一輕字之處乎更査有關風化仍置大乖常憲元昌與佑發令道臣分等決處事卽爲行會
정조 22년 · 강
命恩津囚黃周鼎獄事譏捕金相鼎捧供論啓後稟處
정조 22년 · 목
先是忠淸監司韓用和狀啓以爲恩津罪人黃周鼎獄事嚴覈啓聞事判下矣罪人黃周鼎及應問各人等捉致臣營以溫陽郡守趙翼鉉連出縣監李顯正差定參覈官臣眼同嚴覈黃周鼎則雖有發號結縳之言旣無擧足犯蹴之跡則主張勒葬之習雖甚痛惡指使殺人之律終涉驅勒尹稷則當夜鬧場挺身先入檢庭多人之招莫掩而遮截文鎭擧足隨踢得千旬孫之供俱在則自謂扶執於昌德無暇犯手於文鎭云者渠所發明固難準信而屍親昌德自初立證則亦不可直驅於正犯之科金履一則渠是延祚之妹夫隨衆一踢難保必無而毋論一踢屢踢旣在於白得千之先入結縳尹稷等之互相擠踢之後云爾則擬以正犯有難遽議且金履一三字不現於初覆檢招始發於再同推尹稷之招而立證之鄭許又是稷也之所援引則豈可以尹稷一人之招遽斷初覆檢不現之履一作爲正犯乎自斃之得千雖未能取服於生前而細究獄理則初覆檢諸招一則曰得千二則曰得千而至於首先結縳渠旣自服則用力縳束之際膝撞足踢乃是必至之勢況其縳時一踢明有覆檢時孫榮玉之招則得千之最先一踢渠無所逃斷獄之體衆驅之中諸傷俱重則乃以先下手者定執元犯自是不易之法也況其檢案未究而獄中自縊者尤可見自知罪犯無所掉脫之斷案故已自前前道臣擬置得千於首犯者誠是共公之見而特以取服前自斃前後査官嫌於臆斷拖至今日而法理旣難低仰於生死人命不可兩償於一獄則以得千定爲正犯更無可疑而黃周鼎尹稷金履一等三囚則只以千犯律分輕重勘處恐合平允之義金相鼎則在逃未捕誠有獄未具之慮而着鞋一款未必爲肯綮隨衆共踢亦與尹稷金履一等同一其犯則待其就捕其所勘斷不過次律令該曹稟處至是刑曹啓言此獄則白得千手縳文鎭渠旣自服縳者之踢自是次第事況其獄中自縊專出於有犯自怯之致則眞贓斷案宜莫過此定爲正犯宜從道啓之論列而只是金相鼎着鞋亂踢之說不減於金履一之有證懼罪遠避之跡同歸於白得千之自裁而在逃未捕尙未一問則徑以已斃之一常漢磨勘正犯於班族四人被告之殺變其在獄體殊涉率爾請分付道臣金相鼎斯速譏捕捧供論啓後稟處敎以姑依卿議施行
정조 22년 · 강
命洪州囚李古致陰竹囚孫德官獄事令秋曹亞堂亦具意見回啓
정조 22년 · 목
先是忠淸監司韓用和狀啓以爲洪州罪人李古致獄事更査啓聞事判下矣罪人李古致及應問各人等捉致臣營以公州判官金箕應尼城縣監李性重差定參覈官臣眼同嚴覈初覆之內傷實因雖不明的而或踏或築下語旣同末後三檢之心坎傷處沕合法文而遍身痕損俱是要害則其卽地致命昭若指掌只綠昏夜房中見證無人正犯由此抵賴而戕殺分明推諉無處不待詞證可定元犯而況古致之知幾畏怯先事逃躱者可知其手犯之難掩其妻之在傍就縳俛首無語者足驗其眞贓之畢露古致本以獰悍之漢兼有管領之威而一村居民皆渠族黨故衆口牢諱而哲甲被打致死於古致房中之說先已傳播於洞人奔避之際今乃鉤得於石萬更査之招到此而詞證亦不可謂不備矣爲古致者雖有百喙焉容一辭而其所謂哲甲病重成哲負來之說雖萬不近理而若是實情則何不自初詳陳而初檢之招依俙湊合三檢之時增衍做出其白地粧撰之狀去益難掩今又拖引三光挽送之狀及其再質情窮辭塞則旋服誣告卽此而尤可見其百計掉脫一切虛謊兇身情節灼如親火取服償命斷不可已令該曹稟處至是刑曹啓言此獄凡三檢矣初則未得其傷中則得其傷而眩於實因終則傷愈着而實因遂定三檢之辭雖若參差獄情顚末本無可疑哲甲之死非古致而伊誰幸其黑夜着證之無人敢以誘去負置等說作爲粧撰掉脫之計而李三先以洞長而斥其虛謊張石萬以譏察而質其毆打則里中公議此亦可見渠雖百喙何以自明李古致更加訊推期於得情事請分付道臣敎以參判亦具意見回啓○京畿監司李在學狀啓以爲陰竹罪人孫德官獄事拔例査啓事判下矣主推官陰竹縣監李潞秀同推官竹山府使李敬熙跋辭內獄成經年之後屍親忽地變招洞民肆然等訴獄老生奸雖或有之而豈有若險尙之匿讎蔑倫者乎至若洞民蔑視訥郞之貧而死符同德官之當且生挺身立幟扶抑彼此誠極痛駭果如其訴則成獄之時齊訴伸卞亦或無怪而乃於年久之後聽德官之慫慂欲爲疑亂獄情者節節痛惡德官之勢利所脅無所不爲之狀尤可驗矣眞贓益綻奸謀畢露究厥情跡尤極兇獰云此獄臣於昨年錄啓時反復究理於前後文案而獄情與法理終無傳輕之道元犯之饒當盛族厚利以啗乃使屍親匿怨而反招又令洞民呈訴而求活奸狀難掩罪犯益着雖以今番更査見之屍親則自知其罪不敢發明洞民則一如前招不惟不可取信而已亦足爲元犯之罪上添罪罪人孫德官連加嚴訊期於取服恐不可已令該曹稟處○刑曹啓言此獄則屍親之反招洞民之齊訴乃在於獄成三年之後而所謂患病致死之說兩檢時所無也獄體以檢招歸重則其隨時變幻之說元不足採信而利之所誘人失恒心其子手記而解之其隣群訴而白之以爲眩獄反案之計此不明覈而痛懲獄體失其嚴重獄吏眩於聽理末流之弊將無所不至屍親則已經刑懲之典而狀首李三才等嚴訊捧遲晩施以刑配之典斷不可已德官之打殺金訥郞實無可疑之端依前訊推得情事請分付道臣敎以參判亦具意見回啓
정조 22년 · 강
命楊州囚洪乭貴訊推得情
정조 22년 · 목
京畿監司李在學狀啓以爲楊州罪人洪乭貴獄事詳覈狀聞事判下矣主推官楊州牧使金載翼同推官積城縣監李彥熙跋辭內此獄鐵案旣成今無更覈之端而以直剌投擲適人三條謹依判下辭緣別加盤覈觀此囚供參以證招則被剌之連金仆於數步之間執鎌之乭貴立於連金之傍云則可謂之直剌而不可謂之投擲勿論其有心無心連金之致命旣由被剌則乭貴之償命焉逭當律乎云矣凡殺死之獄雖拳踢之偶然當着於要害者及其致死未嘗原恕況手刃剌脇經宿致命者勿論其適人與直剌其剌而殺之則一也罪人洪乭貴取服償命恐不可已令該曹稟處○刑曹啓言此獄卽無論直剌與適入乭貴之鎌子本以打連金也不可與橫中誤中之思慮不同者比而同之則論情雖似邂逅議法自歸戕殺償命之典在所難逭請分付道臣亟令訊推得情敎以卿等執法之論不可不從爲先依回啓施行
정조 22년 · 강
命慈仁囚朴銀三獄事嚴飭道臣詳覈歸一狀聞
정조 22년 · 목
慶尙監司李義綱狀啓以爲因嶺南御史呂駿永別單以慈仁縣殺獄罪人朴銀三之兄弟互爲元犯事有詳覈狀聞之命矣會査官永川郡守尹光心河陽縣監鄭冕綏軍威縣監李羲雲跋辭內銀三先犯千三後犯之說看證之招如印一板被打於銀三之後更不得起立今玆之供又復質言被打於銀三千三卽是必世生前之言而出於海孫首發之狀則此時奸僞不容較計未生一則曰銀三二則曰銀三至若銀三千三則豈不欲牢諱其情節而牢諱之中亦自有眞情之可覷處當必世僵臥之時銀三候察其氣息方銀三亂閧之際千三恐怯而退坐則卽此二事銀三之毒拳猛踢至於必死之狀自然呈露銀三之爲正犯無容更議千三則雖云邑人皆曰可殺不千獄情之常時罪惡當以別論今以按獄之體斷之特以法無兩正犯置之千犯之科而言其所犯則與銀三一而二三而一減死之次律在所難貰初檢官徑報事初檢刑吏招內此獄疑亂專由張昌祚而奸情已露故格例當否初不念到乃於三檢之後不得不報營云矣此獄參互査案細究諸招則海孫自初納供無一差錯其父生前之托言猶在耳云而又於未死之前先以銀三告官則已知其必報之讎而首從之別推此可判殺汝一身吾當代死之說出於銀三之口則此可謂斷案雖以衆鬪執首共犯坐長之法文論之銀三之爲正犯斷無他疑千三則罪犯至重倫理斁絕固難容貸而一獄兩犯有違法意次律勘斷恐不可已令該曹稟處初檢官慈仁縣監姜彙鈺之徑先報營覆檢官慶山縣令金仁柱之誤定元犯所當請罪而兩邑守令皆在待勘中故不得擧論原獄案別單馳啓○慈仁囚校奴銀三原獄案別單罪人銀三足踢白必世翌日致死丁巳十月初九日依例檢驗初檢實因被踢致死懸錄屍親白海孫招內渠父初七日朝人往邑內日暮不還故訪往邑內之際渠家不遠之路邊渠父僵臥而氣息奄奄問其委折渠父言內今日聞朴銀三偸葬先山之寄自邑內直往禁葬則銀三亂打吾身至於折脅其弟千三又從而同打云渠急招妹夫朴光澄使之擔負歸家走告官家捉囚銀三後還家則渠父願往銀三家絕命故使妹夫朴光澄鄭用福兩人擔負渠父臥置銀三父家而痛勢漸劇今日辰時仍爲絕命朴銀三依法償命俾洩幽明之冤云正犯銀三招內渠之無依外七寸叔母身死舁向七寸叔之冢旁方爲穿壙之際白必世上來叱辱執渠上吐互相飜轉之際渠第千三抱必世之腰則必世裂破千三之冠巾與之飜轉而千三被踢退坐必世撲身地上仍執石塊自打其胸旋卽呼其妻子憤憤歸家云初檢官慈仁縣監姜彙鈺跋辭內正犯以銀三懸錄云覆檢實因與初檢同覆檢官慶山縣令金仁柱跋辭內千三當爲正犯云三檢官永川前郡守沈公着跋辭實因正犯與覆檢同前道臣李亨元回送內滾鬪之際千三後於銀三打踢之勢銀三猛於千三參諸衆鬪執首之科揆以共犯坐長之律銀三千三之中元犯干犯之別宜無疑眩之端而何若是逕庭乎三檢官克日會同兩漢情節嚴刑取招事題送會推官慈仁縣監姜彙鈺慶山縣令金仁柱永川前郡守沈公着跋辭內慈仁縣監則以銀三爲正犯慶山縣令永川郡守則以千三爲正犯云前道臣李亨元回送內此獄正犯三檢一推亦不執定別定査官使之另加究覈速定元犯事題送會査官大邱前判官洪覆簡豊基郡守李勉齊居昌縣令金錄跋辭內銀三當爲正犯云○刑曹啓言此獄凡經二道臣九査官而以千三爲正犯者僅二倅耳餘皆歸罪於銀三則不害爲大同之論而看證趙光伊朴斗應乞非千三之雇奴則其募入也非不曰兄弟竝驅也而於銀三則惟恐勢頭之不重於千三則每有言外之陰護其他疑端不一而足如白海孫之擡其將死之父往置讎家也不於銀三而於千三也朴召史之不見於初覆檢而三檢納招擧其讎人之名也不以銀三而以千三也張昌祚之爲屍親製給復讎之白活也不書銀三而書千三也凡此數條若有無限隱情而無以勘破臣謂宜更命道臣諸條疑端另行査覆而歸於無疑之地然後論理馳啓以爲稟處之地獄事未出場之前爲檢官者例不得相通於道臣而初檢官慈仁縣監姜彙鈺徑報獄情有駭聽聞請令該府處之敎以卿曹議讞拈出多少疑端有不可輕先決折嚴飭道臣使之詳覈歸一狀聞無或遲滯檢官事雖極可駭旣命更査待査啓來到稟處
정조 22년 · 강
命東萊囚孫貞日獄事更問于在京大臣及曾經判堂稟處
정조 22년 · 목
慶尙監司李義綱狀啓以爲東萊罪人孫貞日獄事令金海倅拔例更査事判下矣該府使李身敬跋辭內蓋此査獄凡幾遭矣今査前査判作兩案此尤推官惶悚之端玆當更査之日乃有鄭來新鄭宅龍徐奉連三人之査出死者雖無可憑生者庶或爲證來新之逢着貞日若在午時則炭峴之行兇恐非可論貞日曖昧之狀奉連旣有聞於仲元則此實緊招而仲元不在憑覈無路突同煙竹之證恰似與卽是殆近兩截終涉一疑今又有被人慫慂之招若使此言不誣則向所謂似與是之說自歸皮不存之毛而七年之間了無此等說今於來新招出後忽地變辭者此未可知也今番新出之招外面驟看似若特地譸出而夷考其實俱是當初已納供之人則有難歸之於獄老之奸而事在久遠亦何取信大抵詞連之不得施威法典有禁則各人之屢當刑訊固已可訝捧招之俱登文案獄體卽然而兩招之一切見漏抑又何故乃自今査之後始有滋甚之惑而莫重鐵案之獄豈敢臆斷而句當乎云此獄臣於待罪秋曹時隨參議讞而今此査官所報中鄭來新巳時逢着之招忽出於七年之久者無或天誘其衷使彼桎梏之冤有此伸暴之會耶蓋獄情至㦧毒正犯不分明詞連則指東指西不無强覓之嫌供招焉或存或拔顯有傳會之跡今以鐵案之已成一直刑訊終至瘐死則未洩朴女之幽鬱徒致貞日之茹冤參以情法恐非審克之道而獄體至重不敢遽議於惟輕令該曹稟處査案之落漏緊招參證之過加刑杖有違法意當該主推官東萊前府使柳焵罪狀亦令攸司御處○刑曹啓言此獄則道啓曹讞屢經盤覈而判付下詢極爲鄭重惻恒之意藹然於十行之間欽恤之德克愼於三尺之典而每行一番査實輒起一番疑端忽於七年之後又出兩端之招鄭來新旣非別人而今則曰已末逢着姜聖威卽是刑吏而今則曰草案載錄新案若是明白前招便歸虛罔年久之事雖難取信伊考其情恐非生奸因此至疑悔沒摸捉之證而竟成鐵案實非審克之道而獄體至重不敢遽議於惟輕伏惟上裁殺獄文案何等嚴重而緊招落漏大違法式請當該主推官拿問處之敎以豈有如許疑獄更問于在京大臣及曾經判堂稟處主推官事獄未出場姑爲分揀從後稟處
정조 22년 · 강
命咸陽囚僧天察獄事問于大臣稟處
정조 22년 · 목
慶尙監司李義綱狀啓以爲咸陽囚僧天察獄事別定剛則査官拔例査推狀聞事判下矣會査官晉州牧使南寅老山淸縣監李晩祥跋辭內此獄肯綮專在於天察萬石之孰犯孰否死者岳只之爲賊非賊而在逃萬石今旣就捕査事可以歸一張萬石招內伊夜爲過渠父僧齋在後房廚下炊飯聞叫盜之聲出往見之則有人顚仆庭邊而天察在傍手執長木自矜捉盜云天察招內萬石欲推樂菴見失之楮距推賊漢來宿法菴夜聞捉盜之說渠先急出亂打曰汝豈非昨夜偸楮之漢乎云而萬石之初不跟盜而來樂菴僧快願明白納招當夜過祭之事法菴僧道輝丁寧立證天察與萬石頭面更招之時非但天察語多窘遁萬石言有證據天察之於諸僧誼重同房萬石之於本菴卽是過客若或有疑似髣髴之端則參以常情必扶天察而乃於兩漢互相推諉之際使之公證則本菴僧道輝等九名皆以正犯之目歸之於天察一辭同然則天察之爲正犯斷然無疑鄭岳只偸竊之說安如非該菴僧打殺無辜之人以賊蒙準欲眩獄情而鄭岳只被打後曳到樂菴還索掛松之衣笠則前夕現形於樂菴伊夜又入於法菴明若觀火云矣此獄則正犯之變招出於張萬石在逃之後今於萬石之就捕對質兇身語屈衆髡齊聲參證明白天察之取服償命斷不可已令該曹稟處○刑曹啓言此獄則天察之爲正犯百無一疑而鄭岳只爲盜爲商實無明白勘破之道律文曰夜無故入人家而主家登時殺死者勿論已就拘執而殺傷者減等前此曹讞引此爲旁照而謂與尋常鬪毆殺有間云者言固似矣而此亦有合商量者人家則非主人之所知而無故夜人者非盜則淫也其所以殺死勿論者許其倉卒備禦之極力也山寺居僧之舍也僧以晉濟爲王故不問昏曉客至如家安得以夜人而輒謂之盜也旣不能的知其爲盜而至於殺死則此與尋常鬪毆殺實無間焉藉謂夜入者不可無罪主寺者不可無備禦而免不得旁引此律亦當等差遞加以存人家僧寺之別也然則在人家而勿論者僧寺則論而勘等可也在人家而減等者僧寺則勿減可也今此天察之殺岳只的在於已被拘縳之後則政宜在勿減之科矣取服償命烏可已也始若輸款末又變招尤萬萬兇獰各別嚴刑斯速得情之意請分付道臣敎以此亦疑獄問于大臣稟處
정조 22년 · 강
命泰安囚今乭嚴訊取服
정조 22년 · 목
忠淸監司李泰永狀啓以爲泰安罪人私奴今乭獄事更覈狀聞事判下矣當問人中在逃金在德今已就捕故罪人今乭及應問各人捉致臣營以永同縣監李湐德山縣監林淳浩差定參覈官臣眼同嚴覈則當初得貴之捉來也諺牌送奴初非金在德之主張及夫今乭之下杖也誤聽徑打明有金召史之目擊且杖痕四條分寸絕小不足爲致命之傷右肋靑色周匝微堅最着於要害之處今乭則以執杖在左築痕在右爲自明之端而金女所謂得貴之飜沛也今乭以膝築其右肋還執覆地云者政是畵出光景以杖痕則三度徑打旣在金在德開窓施令之前以肋傷則膝築還覆又在方得貴受打飜身之際打與築俱非出於指使則今乭之爲正犯的然無疑連加嚴訊期於得情金在德則一聽悍僕之敎嗾到處劻勷指使之律雖或倖逭而其時道臣之徑先白放失之太寬自臣營從重科治計料○刑曹啓言此獄以踢則全歸於今乭以杖則半歸今乭而半歸在德此獄正犯可謂三分今乭而一分在德凡獄之以指使爲首者非謂手犯之無罪也以其所手犯皆出指使者之意也今此今乭之所犯或在於指使之外則乃其所自犯也宜從道臣之論以今乭爲正犯使之依前訊推期於取服金在德則雖以其奴之自服倖逭正犯之律其武斷豪橫之習不可尋常處之況其打破獄門與奴亡命使渠而有一分顧畏國法之心則安敢若此徑先白放失之太寬考律嚴勘之意請分付敎以道啓曹讞俱有意見依回啓施行
정조 22년 · 강
命永柔囚孟春奉獄事問于疏決時判堂仍又就議大臣回啓
정조 22년 · 목
平安監司閔鍾顯狀啓以爲永柔罪人孟春奉獄事更査狀聞事判下矣罪人孟春奉及應問各人等捉致臣營以慈山府使李相璜江西縣令趙鎭球差定參査官臣眼同詳覈春奉之游辭漫漶一直抵賴者不過以屍親外無他看證冀或爲死中求生之計而臥而仰踢足不暇擇渠所納供無異輸款傷痕狼藉而俱係速死實犯彰露則先卽自刎縱曰防身之計難逭償命之律不可以渠粧撰之說有所輕撓更加嚴訊期於得情事令該曹稟處○刑曹啓言此獄之成案錄啓皆在於臣宗甲按本道時今此道臣之更査亦無異辭則不必更事論列處大之命絕於春奉之足踢則以此償彼法意至嚴原情之論所不敢議依前訊推之意請分付道臣敎以問于疏決時判堂仍又就議大臣回啓
정조 22년 · 강
命熙川囚趙得星依法典照律報政府詳覆
정조 22년 · 목
平安監司閔鍾顯狀啓以爲熙川罪人趙得星毆打流丐兒致死節次同推考覈時竝已承款臣依例親問結案取服令該曹照法勘斷○刑曹啓言罪人趙得星旣已承款結案取招係是一罪請依法典照律報議政府詳覆施允之
정조 22년 · 강
行諸承旨持公事入侍于誠正閣召見輪對官
정조 22년 · 강
召見來待諸臣于便殿
정조 22년 · 강
命順天府使之代拔例擇差給馬下送
정조 22년 · 목
全羅監司李得臣狀請順天府使之代各別擇差催促下送敎以此時該邑民事一刻曠官可悶今日政拔例擇差待下批當日辭朝給馬下送
정조 22년 · 강
命冬至上使李祖源赴燕時遣御醫
정조 22년 · 목
敎曰尊年之意自別正使赴燕時遣御醫
정조 22년 · 강
以任希存爲吏曹參議前望也
정조 22년 · 목
以徐邁修爲同經筵李東埴爲順天府使
정조 22년 · 강
命日次儒生殿講以十五日爲之
정조 22년 · 강
加劃湖南災結一萬六千七百結
정조 22년 · 목
備邊司啓言卽見全羅監司李得臣狀啓則以爲時年道內畓總十四萬四千四百結七十八貧八束內今年未移代播枯損海溢風損蟲損等災爲三萬三千四百二十六結十五負七束丙申査陳以後年例狀聞舊初不之以當年所劃推移分俵者爲一千三百十九結八十四負三束各樣災總今爲三萬四千七百四十六結以此較量於地部劃下一萬二千結則其所不足爲二萬二千七百四十六結令廟堂稟旨加劃爲辭矣地部給災之萬餘結優劃蓋出於寧有還納無致加請之意而本道尤甚處被災或至全坪今此加請固知其誠不獲已第念給災之政義在損上故道臣之太剋削者或自廟堂加劃太過濫者亦自廟堂裁抑本之寧失寓以相濟而顏私漸勝仍循成習此先正臣李珥所以深加夏歎者挽近以來地部劃災便作文具廟堂減劃反若常例是則外蕃操寧失之柄廟堂任剋削之責內外倒置本末相舛每念國體爲之慨然今年三南災結實不欲着手較量而本道年事竊有所領會尤甚之處雖全坪給災似不爲過稍實之地雖常年比總恐不至爽失災實相參之邑又可以比類推知事目災外一萬六千七百結加劃以準二萬八千七百結之數則難保無濫庶亦無冤依此劃給使之當優恤處雖多無惜當裁量處雖少亦審稱停災形遍究實惠之意請分付允之
정조 22년 · 강
命泰仁縣監趙恒鎭疏辭中水下面單代捧事本邑良役限千名移送選武案純錢徵番事士民中誠心賙賑者奬用事竝置之改量前舊頉新起無令混報新災事依施兵曹上番軍中三南尤甚邑限明年停番自明年正二月當以畿甸海西關東等邑換番
정조 22년 · 목
備局啓言泰仁縣監趙恒鎭上疏批旨有令廟堂論理草記之命矣其一捧糴一款停退外代捧者但當期於準捧而水下之面全是水田被災最酷雖欲代捧其勢末由權宜之策有單代捧一事而固不敢仰請事也其一本邑當年執災只是初不移及晩移而全不掛鎌處第流來川沙山陳舊初不未蒙頉之類幾爲數百結雖大登之歲舊頉之災則自如矯弊之道改量爲然稍待歲登民蘇亟行改量改量之前先令列邑枚擧舊頉實總新起幾結仍爲轉報地部無令通同混報於新災之中事也其一籤丁虛名之弊亶由帳戶之幼學多而良人少耳臣邑良役總數近萬而良人實戶未滿數千至於選武軍官均是納布之役而視良役差別試才而許其拔身故閒散中人於選武則不至抵死謀避就本邑諸色良役案中限千名移送選武案秋以純錢徵番而勿論其人與子支文武朝籍毋得爲累本邑儒鄕任名亦不爲疵習俗旣久則充定必易事也其一鄕村士民賑年賙恤者或請加資或賜郞階雖鄕孼平民不以爲榮反爲之恥果有誠心救濟者隨其地處優示嘉奬仍以道臣薦剡之章求訪樂善好義之士自朝家奬用之則彼與經學文詞由薦出身各自一道事也其一今年三南災荒尤甚處兩營更番軍昨秋今春取次命停實出不擾民之聖意況此三營門上番闔境騷擾徵費不些姑令安徐事也單代捧事寧可不捧不可開此路且其疏中謂以水下之面全是水田被災最酷雖欲代捧其勢末由旣曰代捧之末由則有何單代之可言乎似或指米租而言而米祖單代尤非可論所當論勘而文倅陳疏之命寔出於畢達民隱之聖念則無論言之當否不必深責置之改量前舊頉新起無令混同事法意本自如此舊頉非曰必無新起自是應有移東補西把此充彼無使新起減於舊頉此固物理之所灼然元非臆說之所强爲從古檢田之論在今核實之政無有智愚而槪不外是所請依施本邑良役限千名移送選武案純錢徵番事果是便宜之論而第念選武設施之初其論非不如此而行之未久圖避選武無異他役充定之易難保其悉如其言設如其言千名移送之後則貴賤益復相懸趨避不勝紛紜此已非計之得者獨行於一邑亦有違於定制今姑置之士民中誠心救濟者奬用事年來勸分之禁蓋出於安士民杜奸僞之聖念眞箇出義氣之類向雖許於湖西有不敢擅議闊狹於他道置之上番軍安徐事問于兵曹御營廳則兵曹以爲本曹屬六道騎兵每年分排六當輪回徵上輪回休息而不徵番者皆納布今若使三南災邑限明年停番以畿甸海西關東納布之軍準此數加番三南停番之軍則依例納布至再明年六道徵番依前擧行則惟納布上番之互換而已別無偏若偏歇之可論爲南民稍得息肩在本曹亦無掣肘云御營廳以爲本廳則今年海西軍上番自明年正月至再明年二月嶺南軍當爲上番其中尤甚邑軍兵旣因成命已爲限麥秋退限湖南則再明年始可徵上云矣御營廳則湖南徵番旣在再明年則今無可論嶺南徵番雖在明年尤甚邑軍兵限麥秋退限恐不必更爲變更兵曹則依該曹所論三南尤甚邑限明年停番以畿甸海西關東稍實之次邑酌量換番實爲南民之大惠而第念該曹十一二當番期已迫若到回下行會之時似已發程畿甸海西關東之代番者又將有不及之歎自明年正二月當使之換番恐合彼此俱便之道請以此分付允之
정조 22년 · 강
命戶曹句管水鐵小冶匠磨造匠稅木米之數及久遠可考文蹟令道臣消詳狀聞後稟處
정조 22년 · 목
備局啓言靑松府使兪漢謨上疏批旨內有査實草記稟處之命矣取見疏本則以爲戶曹句管水鐵小冶匠磨造匠兩名色此非以磨冶爲業者卽是良丁而考諸年前刊布册子則無此名色軍案則有之問其一年所納每名秋納會付大米十四斗三升零春又有如干錢曹納者較之各樣良役不啻倍簁本邑則只有兩役各三名而已若計一道則爲額必多亦命有司量宜以處爲辭矣取考戶曹文跡則不言匠名但稱匠稅嶺南一年所捧爲一百一疋每疋代錢二兩三錢收捧靑松所納只是一疋更考會案則靑松所在匠稅會付米爲五石十一斗矣謹考大典通編則只以大中小冶磨鍊米布之稅較諸該倅疏陳之數略綽相當此必由於原典流來之法至今不廢而匠與冶則古有今無混歸良役之致而不載刊册者以其異於良役而然也雖然原典註增條曰已上今傡廢而今乃如此該曹亦不能詳知委折更令該道詳査道內匠稅木幾許稅米幾許及久遠可據文跡消詳狀聞後稟處允之
정조 22년 · 강
右議政沈煥之三疏乞遞仍請訓院庭請批旨中句語反汗賜批不許
정조 22년 · 목
疏略曰惟我殿下承祖宗艱大之業執帝王命討之權思所以董正卿士涵囿黎庶而春溫秋肅平章協和措國勢於泰盤揭人紀於日星以奠萬世丕丕之基者蓋有待於端委巖廊財成輔相之得其人則夫豈如臣蠢愚衰謬所敢承當而稱塞者哉況今世道机捏而民不率敎何以導而正之朝象渙散而人各爲心何以協而一之士氣卑弱不能以禮義自持則何以扶植之民產無恒或有以溝壑爲憂則何以經濟之也此數者皆聖諭之所嘗槪及而若其責則專係乎輔弼之臣可不重其任而難其人耶近世稱名相者雖不如古昔盛際或以經術或以德量或以才猷政術或以風裁望實各專所長其遺風餘烈猶可想望於數世之下則夫我列聖朝以來置相之必卜賢德蓋如是矣今臣無能爲役於古人而徒竊其位重貽聖德之累誠非愚慮之所敢出也抑臣有滿腔鬱嵂之忱不敢隱於黈纊之下玆敢冒萬死瀝血而陳之(刀削)(刀削)(刀削)臣批以卿登台司月三改而書亦三上矣徜徉於海嶽江墅之間而遲遲久而又遲則予始可以敦迫於卿而卿亦無更費之辭矣卿須體予延佇之思卽日入城肅命予當整衣而俟之仍敎曰此批答遣史官傳諭卿疏中附陳云云卿不見東觀漢紀乎政令猶汗往而無反反之則豈政令云乎此意一體傳諭
정조 22년 · 강
京畿監司李在學上疏卞臺臣沈達漢疏論災政事乞解藩任賜批不許
정조 22년 · 목
疏略曰昨因籌司行會得見持乎沈達漢疏本之後錄者實不勝滿心驚愧繼之悚蹙也蠲稅之事俵災之節擧行者雖是守令若其主管而指揮者道臣是已不可以疏語之無箚着晏然自恕且事實有不可不一暴者玆敢略陳焉向値屢朔亢旱之時益切九重憂勤之念特命代播至令蠲稅德音誕宣惠澤旁流臣乃宣布於守令守令知委於農民而民情以爲初庚前後若得兩則必欲移秧及判未移始可代播邑邑所報一辭同然伊時伏承切勿擾民之敎臣以移秧與代播一從民情之意更飭諸倅亦有所附陳於狀聞中矣自六月初四日得雨之後次第秧役至中庚乃畢而只於土品之不合移秧處隨宜代播故總以計之陳田阡陌外水田所播之數只爲三百二十餘結事狀旣如此則反耕一節恐非可論且臣初無知委之事守令亦豈勒令爲之乎至於未移之初無名色晩移之不爲給災云者尤有所未曉今年各邑槪狀中災總爲五千二百餘結而其中流來舊頉及風損醎損等新災合爲一千五百餘結其外三千七百餘結則皆是未移晩移兩災名也臣據實仰請於年分狀本中獲蒙準下纔已分俵果若初不執災則豈有累千結災總乎蓋給災之法只論其初未移及未成實者而今年則差晩後盡移者卽營邑之所董飭也若於未滿種稅者謂有所收如例責稅則果近於罔民伏況聖念特軫於審覈災實所下絲綸旣嚴且摯臣於是或恐一夫之白徵更與諸倅而爛商酌量所收區別執災災總之過於五千非不知夥然而仰體軫恤之意不行剋減之政則未移晩移之執災與否不在多辨臺臣或未及聞知耶大抵畿甸民習不知力穡一遇旱澇四野荒廢爲田畯者亦不能盡其職自夏徂秋屢煩飭敎必思所以裕民食而闢曠土譬如天地雨露之無物不燈故以向來遑急之形有近日收獲之效一粟一米皆聖上賜也又以災政之易混難別諄諄然提論瞻聆所及孰不感祝而秪緣如臣無似㤁叨按察之地致使各邑災政至登臺章其在自引之道不可淟涊冒據伏乞將臣所帶藩任亟行鐫改批以臺言爲諸道道臣者斷當益勵無勉之戒勿辭行公
정조 22년 · 강
慶州府尹吳鼎源上疏請本府錢還及下納臭載以錢代納者限年停退寺奴婢役計口比總以良民換定釐罷民庫等不正名色民間有事輒斂之弊嚴立科條進獻全鰒依前移貿封進於義峴火稅更許減定東南三面所納兵營冰丁米柴炭等物以錢代納境內寺刹各營所納竝爲半減仍及楸嶺等三處封山難支之弊賜批竝令廟堂稟處
정조 22년 · 강
沃溝縣監鄭來百上疏請以舊案踏量儲置米均授元會穀用下之數令該廳劃給仍請代捧租仍作租還賜批令廟堂稟處
정조 22년 · 목
疏略曰民事之最急者災政爲先而執災之際精濫終難得平俵災之時均排亦難得中若其防奸杜弊俾實惠之均被者惟在邑倅之能否而田結之舊未蒙頉其數甚多殆乎無邑無之竝計今年未移及代播不知其爲幾許今番事目災一萬二千結不爲不多而除出舊未蒙頉代播未移之數則餘者無幾此外各邑之許多實災未知道伯何以區處而至於舊未蒙頉之最多邑則道伯之劃災雖或準報計除舊頉則當年新災之泒及民間者數旣不敷其勢將至於白徵而後已歉荒得災之時猶復若此則豐熟無災之年白地徵斂雖欲不爲其可得乎舊陳之爲患其弊已久固非一朝一夕所可釐革者今之議者每以舊陳看作奸吏之囊橐以爲不可輕頉吏屬之幻弄災政奸竇百出則議者之以此持難事勢誠然而海沿醎鹵之地山邑草莾之原永無田形不可更墾者固多有之亦難以一槪奸弊仍不釐革以貽生民切骨之瘼一番査櫛頉其當頉在所不已而茅許多舊陳一竝査頉則結總漸減國用益耗此非公私兩便之道抑有一事可以得此補彼者卽俗所謂踏量是已目今田政之紊亂八路皆然改量査正實是當今之急務竊伏念才諝旣難邑倅之幹當者甚尠弊竇日滋吏民之售奸者莫禁固難容易議到而若以舊案逐田踏驗則一字五結之內似必有舊陳之還起新卜之贏餘以此所得之結補彼減縮之數則足可相準在公而無減總之弊在民而無橫徵之患此實爲俱便之策伏願令廟堂從長稟處儲置米乃所以責應公用之穀而各道所儲多寡不一或有公下無多而穀總夥然者或有穀總甚少而公下甚䌓者蓋此穀之設置法意甚重故毋論石數之多少公用之外不敢擅動儲積旣久漸致腐傷米粒便成塵土斗斛每多欠縮公用之會減而不能當所需之費民間之改色而或未免加斂之歸若使隨其邑治之大小量其用度之多寡磨鍊均排俾無過不及之患則彼此有均蒙之惠而惟其互換均排之道以當年所捧之還酌量事勢變改穀名則此在道臣一轉移間事耳事不撓民惠可下究亦願令廟堂稟處各邑元會穀儲留者自近年以來漸至耗縮而各樣應下之數例於此穀中計減穀旣數少不能當其所需故枚報度支欲得常賑廳餘穀則該廳終不許施應下之需已以某穀出給而加用之數旣不援例劃送京司則相持不許列邑則依舊用下逐年如此迄無究竟還穀有虛留之患公用無責應之所列邑之徒擁虛簿坐受其弊者在在皆然若不及今變通末流之弊端事面之苟且已無可言而民邑之受害亦所當念請令廟堂分付該廳量宜劃給勿使如前因循焉若夫本邑還穀臣固當竭力收殺而統計還總米太租合爲九千八百九十石零其中各年停退爲一千五百三十石零昨年未捧之以已捧磨勘者爲二千七百五十石零故臣於到任之後竝爲査出方擬一一收捧而今年災荒無異昨年新還與未捧一時竝督則荐飢之餘民勢可矜而當捧之穀有難饒假盡數了勘臣雖不敢自期惟當殫竭精力不辭其勞而最其民情之難支者以其米多也十室之邑當分之米幾爲五千一百餘石徵捧於民米與租固一也而備納之難米尤甚焉惟我聖上特軫荐飢之民又下代捧之令環海民生之獲霑特恩者其感祝愛戴之心當如何哉然而今年代捧明年當作本色若以還米中限千餘石以今年代捧租仍作租還以爲永久遵行之地則可以少救目前米多之弊此非獨臣邑爲然米多邑或願亦皆如此竝令廟堂稟處焉批以荒歲災政大關民隱今日因道臣加請廟堂草記雖已允下加減之相當雖道臣亦何以詳知其多其寡勿以先入爲主亦勿以回下爲的期於無一束勒徵無一民怨咨卽令廟堂申加關飭踏量事儲置米均換事亦令廟堂明日本司坐起時指一的確稟處戶曹穀不足之弊諸道皆然在所釐正言於筵席者屢矣侍從之爲嶺宰者亦有疏陳亦令廟堂從長措處草記附陳代捧租仍作租還事一體使之稟處
정조 22년 · 강
命驪州殺獄罪人尹有增付之道臣酌決
정조 22년 · 목
刑曹啓言驪州牧殺獄罪人尹有增之獄賢岸脊膂俱是要害速死之處而傷痕如是狼藉打以鐵杖搗以石塊之說只出於全召史金時萬之招則全女乃死者之妻也時萬乃死者之四寸也一邊之言有不可準信大段被打縛曳一帿場之狀李興得李者斤三乃以公證而如是質言則今此屍身之傷痕捨有增而諉之於誰乎有增之所以自明者不過自縊之說而夜間橡樹之懸已經救解與尹槐老味有所酬酢而歸家經宿則旣得回生之後寧有追絕之理翌朝栗木之縊非但無一看證三檢官所論事情之相左形症之不合節節明覈可作斷案至於傷處之前柔後硬要是毒氣之死後愈結縊痕之始著終滅尤驗懸勢之本不緊重縊死今旣落空痕損他無歸著則有增正犯之目毫無可疑之端百啄雖長三尺焉逭更加嚴刑期於得情事分付道臣殺獄文案何等嚴重則實因誤錄已難免不審之失而旣曰自縊又定正犯揆以格例違錯尤大當該初檢官驪州前牧使李運昌請令該府拿問處之敎以此獄則疏決時已有所論理判下且橡木自懸終涉大疑晦一夜間被打將死者其何能自力於距一帿之場又自縣於過一丈之樹乎決是行不得理不到之事而其妻及其四寸弟金時萬亦曰果有是事云且解縊負歸之後屍親言內雖曰精神稍甦所謂稍甦云者不過氣息稍存云而其妻仍以告官入邑救病之金時萬亦以㸑飯隨歸其家無一在傍之人則其死之在於何時亦不可知也大抵有增初無不打之理死者亦本來惡物也爛醉酗酒無論觸於石轉于壑以死爲期自擲自仆之際其傷處不可都歸於有增之下手乎以此以彼不可以獄具一味不卽酌決問于驪牧其說大體無異同似此之案宜卽究竟付之道臣酌決
정조 22년 · 강
命珍島殺獄罪人朴賛儀依曹讞刑放檢官等拿處事亦依施在任者待麥秋拿來
정조 22년 · 목
刑曹啓言珍島郡殺獄罪人朴賛儀事傷處之在於額後偏左之間者骨碎肉陷如小兒顖門斜長恰過三寸而致命旣符於速死賛儀自服其打殺則實因正犯俱在無疑但賛儀之償命不償命只係於萬吉發冢時犯屍與否則賛儀之殺萬吉爲復讎而萬吉之子不敢讎賛儀矣不犯屍則反是此誠人道之大關風敎之攸本其所審覈不可不愼覆檢狀結辭曰朴賛儀父母冢摘奸則拔開橫帶二立兩屍體骨頭部之間顯有用何器械攪拍之跡男屍頭頸違傾若顧項肩相接之交缺隙爲數寸女屍右耳少傷如觸壓狀在初移葬不用棺灰故變及白骨若是慘絕云此政犯屍之明證也器械攪拍雖涉於臆料橫板坼開實著於目覩至於頭頸之違傾項肩之缺隙若非侵及云何至此開棺見屍尙在一律露骨犯體寧緩復讎道臣之酌放賛儀不違法意判付之垂責曹讞庸示民彝今此諸囚之變招乃有査官之翻案所謂變招中最易信而最無倫者卽朴連采德允之說是已連采賛儀之兄德允其猶子也其痛山變而讎萬吉宜無間於賛儀如有異物攪拍卽檢案中連采之說而今曰受嗾於弟姪犯及體骨亦德允之招而今曰爲賛儀所嗾連采德允卽未正犯之賛儀而其言如此苟使意在翻案者聞之則只此二人之說足矣此所謂最易信者此言一出則獄必翻獄翻則䝺儀死矣爲其兄若姪藉令有相與囑咐之事忍以吾之言而陷其弟與叔於死地乎獄老生奸容或有見利而變者而福贊他鄕孤蹤決無可挾之資能使訟隻而變其詞則除非病風喪性必有迫不得已而變者此所謂最無倫者其餘若吏若雇之觀勢俯仰者尤不足致疑於已成之案則依舊是萬吉犯屍䝺儀復讎第律文中見屍之必連乎開棺者開棺則必見屍以罪其意在乎見屍也今此䝺儀之無棺而葬父母非萬吉之所得知則拔去橫板欲其棺之露也無棺故見屍見屍非萬吉之意也然則萬吉之所犯非故也誤也盜掘無燭火之理深夜非辨物之時則其所犯及於體骨亦是露棺而誤者而無論見屍與犯屍其誤則均也誤犯與故犯有異則設令萬吉不死而士師勘其罪合有原情雖云誤犯而犯及於親屍則䝺儀之讎萬吉情固無怪合有原恕而爲䝺儀所殺則福贊之讎贊儀理亦宜然今若參酌兩間刑配䝺儀則在贊儀不害爲伸義在福贊少可以慰冤初檢官之初不親審而虛論在壙之屍形要合覆檢而追改到營之文案揆以獄體俱極駭然覆檢官之抺改草案雖曰例事漏泄檢情實係不察請竝依道啓令該府處之敎以可謂廷尉當是依卿曹議讞施行檢官拿處事依施此時守令不可曠官在任者待麥秋拿來
정조 22년 · 강
命淸安民延東標事令道臣斯速執定正犯後指一狀聞
정조 22년 · 목
刑曹啓言淸安民延東標事今覽査啓各招一反前說二載執定之元犯一朝換易爲別人延東標之爲此獄元犯延德漸以鄕官而證之矣延東完以門族而證之矣自來蓄嫌一鄕皆知厥夜會議十目難掩而責人庸劣旣著發論之初賣畓周旋類非架虛之說且到此地頭何敢發明云云便是渠之承款則有用之最先犯昔非不知也東標之不躬往前非不聞也指使之罪重於手犯發蹤之凶不間躬往故元犯不歸於有用等而歸於東標者良以此也則今不見決不然必不爾之明證眞案而經換元犯於有用就捕之後者未知何所據而然大抵作變於命吏之行非兇悖足以自明眼目足以自大則不能也此決非有用可用輩所敢生意也此事之始出想當朝野遠近寒心駭魄莫不以東標可殺也今於成案經年之後忽捨稍出頭角之延東標而以其門孼當之竊恐四方聞之有以議刑政之得失宜令道臣另加査究的執元犯竝與變招之諸囚一一更査得情論理馳啓後稟處楊漢祚則從前絕悖之學優可作此變而況且松峙屯結之類都是渠之族黨則邑論之歸疑渠烏得免而前後詞供一無明證伊時在京亦似不誣則其在罪疑惟輕之道有難以依俙摸索之見勒成極罪依道啓以本罪勘處恐不至大段失刑之歸延可用錫曾之手犯無異於有用而尙今未捕大關紀綱亦令道帥臣刻期詗捉以爲竝覈之地敎以道啓曹讞各有意見如是而何時出場乎分付道臣無論如此如彼斯速執定正犯後指一狀聞俾無如前稽滯之弊
정조 22년 · 강
命罪人孫守雄等照律定配
정조 22년 · 목
刑曹啓言罪人孫守雄金振煥等所犯情節俱極痛惡而嚴訊之下其所供招與前無異請加刑得情敎以所當加刑取服而日寒如此姑從末勘照律定配
정조 22년 · 강
元子行日次講于集福軒外軒
정조 22년 · 목
敎曰十五日殿講相値次對進定於今日○予謂左議政李秉模曰去夜嶺南侍從守令上疏卿果覽悉而卿意則何如秉模曰疏本昨夜從門隙出來故臣則得見而諸宰則想未見之矣予曰諸宰姑未盡見則從後稟處可也而近來政院事皆如是大臣如欲見之則雖傳敎軸之不得踰望門者自當出送而至於上疏則有不然者啓下備邊司者卽當粘連回啓故以原本卽爲頒布不踏啓字者以草記稟處原本例不出闕門外雖萬言疏之時急稟處者司吏必謄去近來則雖非啓下本司者而直以疏本回公云寧有如許道理乎此蓋承旨之不擇而然也以向來秋曹郞拿處事言之承旨若爲廳坐而使該郞如例聽傳敎則寧有是乎大抵拿處極爲重大刑推重罪皆從拿處中勘斷則法意甚重矣故凡干判付若値入侍時則承旨承書不然則以一片紙書下判付令政院更書於原啓目之下還爲入啓後卽踏啓字此是還判付也刑人殺人賞人爵人何等審愼則毫忽之間或有意外之慮故乃有還判付防奸之法而近日則承旨亦不知此箇法意豈不寒心乎予又曰昨見完伯災結加請狀依所請許之亦難不許亦難加給不過六千餘結故不得已許施而卿意以爲何如秉模曰狀啓亦曰今年之災倍於昨年云昨年劃給災不過一萬二千給而今年若給二萬四千結則此已比昨年倍劃而今此六千結加給合而計之則恰爲二萬七千餘結矣大抵千結當爲千石如是而戶惠廳所失又至六千餘石則明年收租與經費亦不成說矣予曰言端旣出矣畿營所置壬子貿租條亦如儲置米用之之例耶左參贊鄭民始曰此是園幸時所用矣行護軍徐龍輔曰用於治道經費矣吏曹判書金文淳曰舟橋船之露梁到泊者已爲四十三隻矣自前舟橋造成時鋪板則臨時爲之結船則未凍前爲之四十三隻旣已來泊以此先爲排結乎予曰依此爲之予曰總廳捧糴時果無民弊耶民始曰甲寅年定式以後分給與捧糴時各該守令躬往申飭故果有實惠之下究者云矣予曰憲府臺諫豈無新啓之可言者乎向筵諉以無言追後避嫌已是有損臺風而旣導之使言則上自袞躬闕失下至時政得失官師相規豈無可言者耶向來責敎後爲日稍久必有講究于中者斯速奏言也予謂秉模曰五邑軍丁事今日當爲稟處耶秉模曰姑未完決矣予曰聞有司堂上之所奏卿之意見可謂長遠之慮矣卿意則無論減一斗減二斗以無加於陞營以前爲主耶秉模曰然矣予曰所見好矣華城軍民事中夜思之多般講究終無實惠下究之道以先從隗始之意乃爲此軍民息肩之方如是設施如是定制非但五邑民之鼓舞歡樂四方之民聞風而來看作樂土樂國則豈徒爲一有益而止哉初元戊戌年朝參予以裕民食之道爲初筵第一問予之所自期者豈止於做得近日世道耶予以否德豈敢承先大王丕丕基而付托之重大寶是受此卽丙申三月初十日也自是以後夙夜憂懼不遑寧處廚院常膳至今果未一番進御予意卿等尙或未諳矣如是而近日所謂遇災減膳猶屬備例初不進御則復安有減却之擧乎一段寓慕盡誠之方惟在華城拱護之地故事屬華城者雖一夫一婦必欲使之含恩飽德前後惠政非止一再而但實惠則大設施大變通之前無以下究乃有今番軍制之議定此亦猶屬前矛必也糴政大加留意然後華民庶蘇如欲變通於糴政則莫如五邑還穀盡屬之外營以爲半留半分之法也爲此之計專爲拱護所重之地而拱護所重猶爲第二件事也必也使衆心成城自底於維結鞏固則此所以爲萬全拱護之方卿等之意何如兵曹判書李時秀曰以臣愚見五邑一竝永屬華城爲外營管下邑則其外軍政糴政皆是節目間事矣予曰兵判之言何如秉模曰此是俄者下敎辭意也民始曰五邑之永屬華城事面則好矣而實利則別無所益今若竝與田稅大同而越給則似好而不然則土地所出外有何利益耶秉模曰自華城而創行半留之制以爲王道之模範則他可推施矣予曰果如卿言井田亦自一方始餘皆倣此自軍政爲始以至糴政自糴政而又爲半留之制則雖不多費心力自當就緖卿亦老矣備堂中亦多年衰者趁今設施以時則可卿之所見則陞營以後保米新出者竝欲除之提調則欲爲減額兵判則欲以五邑土地專屬之華城戶判則欲以六斗軍減一斗爲五斗軍四斗軍減一斗爲三斗軍意見各各不一第自明日來會於本司無論如此如彼出謀發慮爛商歸一從後稟定可也
정조 22년 · 강
命東萊公幹別遣譯官事出擧條作後考文蹟
정조 22년 · 목
左議政李秉模啓言故相臣尹蓍東以東萊公幹別遣譯官事停當後未及出擧條今已竣歸而不可無後考文蹟矣從之
정조 22년 · 강
命日食後禮部咨文依例撰出順付節使之行
정조 22년 · 목
左議政李秉模啓言日食已過禮部咨文請依例撰出正書安寶後順付於今番節使之行從之
정조 22년 · 강
景慕宮墻垣巡審及宮都城摘奸命待明春退行
정조 22년 · 목
兵曹判書李時秀啓言日氣漸寒修改等節勢難始役景慕宮墻垣巡審宮都城摘奸請待明春退行從之
정조 22년 · 강
命京畿海西關東換番騎兵分付道臣使之趁番上送三南停番騎兵依例收布
정조 22년 · 목
兵曹判書李時秀啓言三南尤甚邑上番騎兵自明年正月當至十一月當與京畿海西關東三道騎兵換番事自廟堂草記蒙允矣當初六道排番隨其遠近定其多少湖西停番代以京畿換番湖南停番代以海西換番嶺南停番代以關東換番而至於列邑分排則事勢之緩急難易有難遙度各令該道酌量磨鍊趁番上送事分付京畿海西關東三道之臣三南停番騎兵則依例收布上送之意請一體分付從之
정조 22년 · 강
飭御乘馬以性馴步健色品鮮好者二匹擇貿以來於今番節使之行
정조 22년 · 목
司僕提調李時秀啓言御乘事體何等至重而近來西北卜定馬多不擇納內寺望馬每患苟簡今年節使之行以性馴步健色品鮮好者二匹各別擇貿以來如或以不合者苟充來納則當該首譯當被重繩之意請嚴加分付從之
정조 22년 · 강
命高麗忠臣吉再改諡故校理鄭鵬判奉常寺事安俊賜諡忠介公金濟建祠事令禮判問于大臣仍具意見以聞
정조 22년 · 목
禮曹判書趙尙鎭啓言因奉命承旨李益運所啓高麗忠臣吉再改諡事及故校理鄭鵬判奉常寺事安俊賜諡忠介公金濟建祠歲祭事竝令該曹稟處事蒙允啓下矣改諡與賜諡事體重大有難輕議至於建祠則係是創設且有朝禁有非臣曹所敢擅便者竝下詢大臣處之恐合事宜矣敎以問于大臣仍具卿意見草記
정조 22년 · 강
命觀象監行用各樣方書今番使行時貿來仍申唐本書册之禁
정조 22년 · 목
觀象監提調鄭民始啓言本監行用各樣方書今番使行時不得不使入去三曆官貿來而二提調徐浩修以爲律曆淵源協紀辨方書時用通書華山秘訣金鎖玄關鱗甲奇符萬化仙禽一査四七風雨歌皇極萬物數演書武候星金卜筮全書當爲貿來云此書貿來時不無他書混同出來之慮關飭使行及灣府詳細考閱本監貿來書册外俾無他書之混同貿來事請嚴飭從之敎以書册之禁近果嚴明乎雖曰經書不當禁云而以今人懶惰之習易於臥看倚看者唐本爲然況誦讀之際紙品之堅緻悠久又莫緊於鄕本以此以彼先自經書之唐本嚴禁者實合於兀上尊閣之義也道臣守臣或有忽於申禁之方其可曰國有法乎令廟堂關飭
정조 22년 · 강
命禁衛營上番軍停番之代弘化集賢銅龍建陽等門入直將官軍兵以御營廳替直
정조 22년 · 목
禁衛大將申大顯啓言臣營上番軍自今十一月當至己未九十月當停番事前已命下矣來十一月初一日弘化集賢銅龍建陽等門入直將官軍兵勢將與他營將官軍兵替代而趁今稟定然後可以擧行矣從之敎以以御營廳替直
정조 22년 · 강
掌令尹寅基請勵精圖治賜批
정조 22년 · 목
寅基所懷以爲臣於向日賓對筵退後伏見大臣箚子批旨下者有曰志氣頹闒血氣衰倦臣愚死罪固知我殿下治不徯志臨朝發歎之意而第伏念聖人之血氣有時而衰聖人之志氣無時而衰且殿下春秋不至於唐堯倦勤之年而聖敎至此以天道自强不息之義不宜有此頹闒衰倦之敎伏願益勉勵精圖治之道批以批答自有自量者矣
정조 22년 · 강
諭右議政沈煥之卽爲登途
정조 22년 · 목
敎曰昨於疏批有出肅之諭而史官之回不附奏啓今日亦不簉朝益切翹企之想更遣史官問卿行止須卽幡然登途事傳諭于右議政
정조 22년 · 강
刑曹以罪人孫守雄等定配啓
정조 22년 · 목
該曹以孫守雄河東府金振煥潭陽府定配啓
정조 22년 · 강
遞藥房提調金載瓉以李秉鼎代之前望也
정조 22년 · 강
備局以沃溝縣監鄭來百疏本回啓命本邑査陳令該倅著意擧行儲置米令該廳參沍會案略加酌量俾祛太不均之弊元會穀不足之代以常賑穀依前會減千石米還換作事令道臣論理該邑便否狀啓稟處
정조 22년 · 목
備邊司啓言沃溝縣監鄭來百上疏批旨有稟處之命矣取見疏本則其一目今田政紊亂以舊案逐田踏驗事也逐田踏驗便亦査陳之論而非言之難行之爲貴他邑之事惟在各其倅之能否而先自本邑著意擧行俾趁在官之時期有校實之效其一儲置米不敢擅動漸致腐傷隨邑治大小用度多寡磨鍊均排以當年所捧之還酌量事勢變致穀名事也儲置米之或多或少蓋緣山沿之用下不同以致彼此之多寡各異而還穀換作本無其例令該廳參互會案略加酌量俾祛太不均之弊其一元會穀近年以來漸至耗縮不能當所需常賑穀量宜劃給事也元會常賑名色各異年前惠廳之不許會減雖出典守之意其實則行不得之政而畢竟公用決無不劃之勢則京外請得之禁固當一切嚴守而元會不足之代則恐合依前會減此意分付該廳其一本邑今年災荒無異昨年而最其民情之難支者以其半留也今年代捧明年當作本色若以還米中限千石以今年代捧租仍作租還以爲永久遵行事也代捧旣用準折之法則其爲民食貴在精而不在於米與租之間而千石米換作亦係大政請令道臣論理該邑便否於捧未捧狀啓以爲稟處之地允之
정조 22년 · 강
備局以慶州府尹吳鼎源疏辭回啓命該邑錢還首犯及掩置守令令該道捧現告拿問處之今年許捧錢還待明秋換作本穀內寺院奴婢事就戶判獻議中庚辰年矯弊條件令道臣相考營上文簿仍又遍探慶州外諸邑不得不矯改處消詳論理措劃狀聞無定例邑隨事輒斂之弊待該倅釐正嚴立防禁進上全鰒依前下敎擧行而民邑有弊與否令道臣報來後草記嚴飭左兵營禆卒逗留海村之弊該兵使嚴處近年海村行惡之類査出嚴棍回示充軍仍以永爲除弊之道詳究狀聞海弊申禁後首先毀畵之該倅令道臣摘發報來施以違制之律於義峴火稅減半事置之該府三面兵營納代錢事令道臣往復該閫定式施行境內寺刹各營納半減事令道臣矯捄封山事關問道臣具意見狀聞